
_START_ARTICLE_
Frøslevlejrens Museum
_START_SECTION_
Udstillinger
_START_PARAGRAPH_
Museets faste udstilling er i lejrens hovedvagttårn og den tidligere fangebarak H4. Begge bygninger er originale og ejes af Nationalmuseet. Det samlede udstillingsareal i de to bygninger er ca. 900 kvadratmeter. I løbet af 1990'erne har Frøslevlejrens Museum etapevis gennemført en fuldstændig nyopstilling af den faste udstilling, således at udstillingen belyser alle væsentlige facetter af lejrens historie 1944-45._NEWLINE_I hovedvagttårnet fortæller udstillingen om den politiske baggrund for Frøslevlejrens oprettelse, bygningshistorien, den tyske overvågning og forvaltning af lejren samt ikke mindst det danske fængselsvæsens virke i lejren._NEWLINE_I den tidligere fangebarak belyser udstillingen den daglige fangetilværelse i lejren. Udstillingen viser også forholdene i de tyske KZ-lejre, som ca. 1.600 Frøslevfanger blev deporteret til.
_START_SECTION_
Nationalt mindesmærke
_START_PARAGRAPH_
Frøslevlejren er en af Europas bedst bevarede tyske fangelejre fra 2. verdenskrig, og fangeområdet har i dag status som nationalt mindesmærke._NEWLINE_Tanken om et Frøslevlejrens Museum blev født i 1963 og konkretiseret i 1965 ved et stævne for tidligere Frøslevfanger._NEWLINE_Frøslevlejrens Museum blev derefter oprettet i 1969 på tidligere fangers initiativ. I 1969 kunne man ved en større højtidelighed i Frøslevlejren (Padborglejren) overdrage lejrens hovedvagttårn og en tidligere fangebarak til den danske stat, som påtog sig driften af det nyetablerede Frøslevlejrens Museum via Nationalmuseet._NEWLINE_I de følgende år kunne Frøslevlejrens Museum vise fine besøgstal på ca. 40-50.000 gæster om året._NEWLINE_I 1989 skete der en omorganisering af museet, som nu også kom til at omfatte et Dansk Røde Kors Museum. Udstillingen om Dansk Røde Kors blev etableret i en renoveret fangebarak. I 1998 ophørte samarbejdet imidlertid med Dansk Røde Kors, og Røde Kors museet blev nedlagt._NEWLINE_Frøslevlejrens Museum er pr. 1. januar 2007 blevet sammenlagt med Nationalmuseet og har fået status som en selvstændig enhed.